Brøndby kom foran og skabte masser af chancer, men FC København havde Robert Skov og Viktor Fischer, som sikrede en 2-1-sejr i søndagens hovedstadsderby på Brøndby Stadion.

Homofobi har været ugens ord i dansk fodbold, efter at både OB og Brøndby har fået bøder, fordi deres fans sang smædesange om FC Københavns Viktor Fischer i sidste weekend.

Det var nok derfor, der før søndagens københavnske lokalbrag mellem FCK og Brøndby blev spillet George Michael, Queen, Pet Shop Boys og Elton John på Brøndby Stadion.

FC København måtte til opgøret undvære anfører Carlos Zeca, der afsoner karantæne. Til gengæld var Robert Skov tilbage i startopstillingen.

Hos hjemmeholdet var Joel Kabongo uden for truppen, og han blev erstattet af Paulus Arajuuri i midterforsvaret, mens Jens Martin Gammelby var tilbage på højre back, hvorfor Kevin Mensah spillede venstre back og Anthony Jung havnede på bænken.

Brøndby IF havde revanche til gode efter nederlag i efterårets to derbyer, og de kom da også energisk fra start og bragte sig foran efter et koks i FC Københavns forsvar efter bare ni minutter.

Både Robert Skov, Peter Ankersen og Denis Vavro havde chancen for at tackle eller cleare bolden, inden den blev opfanget af Hany Mukhtar, som satte en fri Simon Hedlund op til 1-0 helt inde under mål.

Dame N'doye hakkede en god mulighed over kassen efter et kvarter, men udeholdet måtte vente til kort før pausen, før de fik hul igennem i Brøndbys forsvar.

Skov og Fischer slår til

Efter 40 minutter høvlede Robert Skov sit 24. sæsonmål ind under overliggeren, da han på kanten af feltet fik en aflevering fra Jonas Wind, som holdt Brøndbys forsvar travlt beskæftiget.

Fem minutter senere var det Viktor Fischer, der var på spil. Ugens hovedperson kom inde under mål løbende til et fladt indlæg fra Robert Skov og drejede det forbi Marvin Schwäbe med indersiden af hælen.

I en underholdende slagudveksling på et solbeskinnet Brøndby Stadion traf begge hold træværket, Jonas Wind efter et saksespark.

Begge hold skabte gennem hele kampen gode muligheder, ikke mindst Hany Mukhtar skabte sig flere chancer for at score et mål eller to.

Men de hvide udviste den største effektivitet, og selvom de ikke kunne lukke Brøndbys offensiv ned og decideret dræbe kampen - Brøndby skabte chancer helt indtil slutfløjt - så endte en lige kamp med 2-1 til guldaspiranterne.

FC København er med sejren otte point foran FC Midtjylland, inden jyderne spiller hjemme mod OB. Brøndby ligger på femtepladsen med tre point op til OB på bronzepladsen.



Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)